Nordjyderne køber krudt, som de altid har gjort, men langt færre kommer til skade i dag end for bare ti år siden. I slutningen af halvfemserne var der over 500 fyrværkeriskader om året. Sidste år var der kun 230 skader på landsplan. Fyrværkeribrancheforeningen mener, at der er sket en holdningsændring hos danskerne efter fyrværkeriulykken ved Kolding i 2004. - Både forbrugerne og forhandlerne fokuserer mere og mere på sikkerhed. I modsætning til tidligere følger der nu ofte brugervejledninger med, når man køber fyrværkeri, siger direktør Karsten Nielsen. Ulykken ved Kolding betød også, at reglerne for krudt i fyrværkeriet blev ændret. I dag må der kun være 75 gram i en raket mod 220 gram for ti år siden.

Referat:
Antallet af fyrværkeriskader er halveret på ti år, selvom vi køber samme mængde fyrværkeri.